Mamatikayo iti Milagro?
Inaldaw-aldaw nga adda ti milagro. Kinapudnona ket ti pudno a makunkuna a milagro ket wagas a panangidanon ti Namarsua ti grasiana kadatayo. Wagas ti panangidanon ti Ayatna. Sadinoman ti ayantayo. Peggad man wenno talna.
Adtoy man ti maysa a pakasaritaan ti maysa a milagro a dimteng iti maysa a biag. Makuna a nakaka-touch wenno kumulding iti rikna.
Maysa a makuna nga addaan iti mabalbalin iti biag dagiti ag-Buencamina. Negosiante dagiti agassawa. Addaanda iti tallo a lugan. Kumpleto ti alikamen ti balayda nga adda iti ekslusibo a subdibision a naiyapiring iti asideg ti bakud. Ti bakud ti namagsina ti daytoy nga ekslusibo a subdibision dagiti babaknang ken ti kaeskuateran a kabarongbarongan. Makuna nga adda aminen a nam-ay ken biag dagiti ag-Buencamina. Adaanda iti tallo nga annak: dua a lalaki nga agtawen iti 10 ken 8. Buridek ti babai nga agtawen iti 6. Kabbalayda ti balasang a kabsat ti ina. Adda met ti maysa a katulongda nga agtutubo. Ngem iti kinarang-ay ti biag ti pamilia, maysa laeng ti awan kadakuada. Dagiti agasawa ket saanda a mamati iti Dios. Maysada nga atheist. No saan a mamati dagiti agassawa iti kinaada ti Dios, natural a dayta ti insuroda kadagiti tallo nga annakda, saan?
Iti maysa a sardam, nalukag ti buridek, ti ubing a babai nga agtawen ti innem. Rimuar iti salas tapno kitaenna ti mapaspasamak. Ngem sakbay a makapag-ikkis ti ubing, adda ti nangapput ti ngiwatna, naawid iti suli. Naggulagol ti ubing, kayatna ti rumuk-at ngem saanna a kabaelan.
Bayat ti pannakaapput ti ngiwat ti ubing a babai, mabuybuyana, a parparigaten dagiti lima a lallaki dagiti dadakkelna, ti anti, dagiti kakabsatna ken ti katulongda. Nakaro la unay ti pannakadusa dagiti kabbalayna. Impilit ti ubing ti rumuk-at, ngem kuna ti lalaki a nangapput iti ngiwatna: saanka nga agtagtagari. Saanka a maan-ano agingga iggemka.
Pinatay dagiti lallaki dagiti dadakkelna, dagiti kakabsatna, ti anti ken ti katulongda. Nairupaan amin ti ubing a babai ti kinaasino dagiti lallaki. Nairupaan pay ti ubing a babai ti kinaasino ti lalaki a nangiggem met kenkuana. Saanna a nalipatan ti rupa dagitoy.
Iti imbestigasion ti polisia, naitudo ti ubing a lalaki dagiti lallaki a mannibrong babaen kadagiti retrato iti PNP file. Natiliw dagiti mammapatay a napeklan a kriminal. Maysa laengen ti saan pay a natiliw, ti lalaki a nangiggem iti ubing a babai. Isu ti pakakumikoman dagiti otoridad.
Naipasidong iti DSWD ti ubing a babai tapno aguray iti asideg a kabagianna a mangala kenkuana.
Iti maysa a guidance counseling iti DSWD, kuna ti maysa a counselor: “Asino ti makaam-ammo Isuna?” Intag-ayna ti maysa a dakkel a ladawan.
Dagus a timmakder ti ubing a babai ket kunana: isu dayta ti lalaki a nangtengngel kaniak idi sinerrekdakami dagiti mannanakaw!
Nagmalanga ti amin. Dandani naibbatan ti guidance counselor ti ladawan ti Sacred Heart of Jesus.#
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn